b'\n_START_ARTICLE_\nPhilip D. Rasico\n_START_SECTION_\nBiografia\n_START_PARAGRAPH_\nEs va llicenciar en Filologia Castellana a la Xavier University (Cincinnati) el 1974. Es doctor\xc3\xa0 a la Universitat d\'Indiana (Bloomington) el 1981, amb una tesi sobre la fonologia del catal\xc3\xa0 antic. En aquesta universitat va ser deixeble del professor Josep Roca i Pons. \xc3\x89s professor del Departament d\xe2\x80\x99Espanyol i Portugu\xc3\xa8s de la Universitat Vanderbilt des del 1984 i abans ho havia estat de les universitats d\xe2\x80\x99Indiana i de New Hampshire._NEWLINE_\xc3\x89s membre de la Secci\xc3\xb3 Filol\xc3\xb2gica de l\'Institut d\xe2\x80\x99Estudis Catalans, de l\'Acad\xc3\xa8mia de Bones Lletres de Barcelona i de l\'Institut Menorqu\xc3\xad d\'Estudis. Va fundar la North American Catalan Society i en fou president (2001-2003). \xc3\x89s tamb\xc3\xa9 membre de l\'Associaci\xc3\xb3 Internacional de Llengua i Literatura Catalanes i n\'ha estat vicepresident (2006-2009)._NEWLINE_Va col\xc2\xb7laborar amb Joan Coromines, tant en el Diccionari com en l\xe2\x80\x99Onomasticon, i ha continuat treballant amb els materials que Coromines va deixar in\xc3\xa8dits, sobretot pel que fa a la Catalunya del Nord. \xc3\x89s coautor del Llibre blanc sobre la unitat de la llengua catalana (1989), com tamb\xc3\xa9 coeditor de les Actes del Cinqu\xc3\xa8 Col\xc2\xb7loqui d\xe2\x80\x99Estudis Catalans a Nord-am\xc3\xa8rica (1988) i de Homage Volume for Professor Joseph Gulsoy de la Catalan Review (2001). Ha participat en nombrosos congressos i ha impartit confer\xc3\xa8ncies arreu dels Pa\xc3\xafsos Catalans.  _NEWLINE_L\'any 2015 rep el XXV Premi Internacional Ramon Llull. "per estudiar i difondre arreu la llengua i la cultura catalanes, per la seva rigorosa tasca en l\xe2\x80\x99ensenyament i la recerca de tipus acad\xc3\xa8mic i per la seva fidelitat al catal\xc3\xa0 i a Catalunya".'